Diari Oficial de la Generalitat Valenciana


Sumari del DOGV 3222, del 15-04-1998 (1998/2608)

RESOLUCIÓ de 23 de març de 1998, de la Direcció General d'Ordenació i Innovació Educativa i Política Lingüística de la Conselleria de Cultura, Educació i Ciència, per la qual es convoquen cursos de formació per a l'exercici de la funció directiva del professorat dels centres docents públics d'Educació Infantil, de Primària, d'EPA, d'Educació Secundària i Ensenyaments de Règim Especial de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3222

Data del DOGV
:   15-04-1998

Secció del DOGV
:   II. AUTORITATS I PERSONAL - D) CURSOS DE FORMACIÓ

Número del document
:   1998/2608


Data del document
:   23-03-1998

Organisme emissor
:   Conselleria de Cultura, Educació i Ciència

Tipus de document
:   Resolució

Correcció d'errades

RESOLUCIÓ de 23 de març de 1998, de la Direcció General d'Ordenació i Innovació Educativa i Política Lingüística de la Conselleria de Cultura, Educació i Ciència, per la qual es convoquen cursos de formació per a l'exercici de la funció directiva del professorat dels centres docents públics d'Educació Infantil, de Primària, d'EPA, d'Educació Secundària i Ensenyaments de Règim Especial de la Comunitat Valenciana. [1998/X2608]
  
La Llei Orgànica 1/1990, de 3 d'octubre, d'Ordenació General del Sistema Educatiu que ha significat un avanç decisiu per a la millora de la qualitat de l'ensenyament, estableix en l'article 55 que els poders públics prestaran una atenció prioritària al conjunt de factors que afavoreixen la qualitat i millora de l'ensenyament, i hi destaquen els recursos educatius i la funció directiva. En l'article 58, s'hi estableix que les administracions educatives afavoriran l'exercici de la funció directiva en els centres docents, a través de l'adopció de mesures que milloren la preparació i l'actuació dels equips directius dels mencionats centres.
  
La Llei Orgànica 9/1995, de 20 de novembre, de la participació, avaluació i el govern dels centres docents, estableix un nou sistema per a l'elecció dels directors dels centres docents públics que introdueix, entre les seues novetats, una exigència més gran pel que fa a la garantia que els qui accedisquen a aquesta important funció estiguen suficientment formats i puguen assumir les seues responsabilitats.
  
Element essencial del nou sistema és l'exigència d'una sèrie de requisits, entre els quals adquireix especial rellevància l'obligació d'obtindre una acreditació específica als qui desitgen ser candidats per a l'exercici de la direcció, i són les administracions educatives, tal com s'indica en l'article 19 de la Llei de la participació, l'avaluació i el govern dels centres docents, les que establiran les condicions d'aplicació d'estos requisits a través de la promoció de programes de formació específica del professorat referent a l'organització i la direcció dels centres. Per a això faran les convocatòries oportunes perquè els professors que ho desitgen i tinguen els requisits establits puguen ser acreditats per a l'exercici de la funció directiva.
  
Per tot això, i fent ús de les competències que em confereix l'article 17.14 del Reglament Orgànic i Funcional de la Conselleria de Cultura, Educació i Ciència aprovat pel Decret 32/97, de 26 de febrer, resolc:
  
Primer. Convocatòria
  
Convocar sis cursos de formació conduents a l'acreditació per a l'exercici de la Direcció en centres docents públics. La distribució, el calendari i el lloc de realització dels cursos es detallen en l'annex I d'aquesta resolució.
  
Segon. Finançament
  
El finançament dels cursos anirà a càrrec del capítol II, programa 421.30 del pressupost de l'any 1998.
  
Tercer. Objectiu i continguts
  
L'objectiu fonamental d'aquesta convocatòria és desenrotllar, a través dels cursos, els programes de formació vàlids per a l'exercici de la direcció en els centres docents públics segons s'indica en l'article 4 del Reial Decret 2.192/1995, de 28 de desembre, pel qual es regula l'acreditació per a l'exercici de la direcció en els centres docents públics.
  
El disseny del contingut dels cursos inclou cinc blocs temàtics i la realització d'un treball pràctic tutoritzat que consistirà en l'elaboració del programa de direcció.
  
Els blocs temàtics a desplegar són els següents:
  
1. El nou sistema educatiu i el seu desenrotllament legislatiu.
  
2. Estructura, organització, dinamització i funcionament dels centres educatius.
  
3. El procediment administratiu i l'aplicació de la legislació en matèria de drets i deures.
  
4. L'equip directiu en el centre docent. El projecte educatiu de centre i el projecte curricular.
  
5. L'avaluació dels centres docents.
  
Quart. Característiques dels cursos
  
- La durada de cada un dels cursos és de 70 hores a realitzar segons el calendari i el lloc previst en l'annex I.
  
- Les 70 hores del curs es realitzaran en una fase intensiva de 56 hores i en una segona fase pràctica en què s'elaborarà i es presentarà un programa de direcció. Esta fase computarà 14 hores.
  
- La distribució dels cursos convocats és la següent:
  
a) Tres cursos de 35 places cada un, dirigits al professorat que imparteix docència en els centres d'Educació Infantil, de Primària i d'EPA.
  
b) Tres cursos de 35 places cada un, dirigits al professorat que imparteix docència en els centres de Secundària i Ensenyaments de Règim Especial. De les 35 places oferides en cadascun dels cursos, almenys 3 places correspondran al professorat que imparteix docència als centres d'Ensenyament de Règim Especial.
  
- Els sis cursos oferits es realitzaran en els llocs indicats en l'annex I, i que corresponen: dos a la província de Castelló, dos a la d'Alacant i dos a la de València.
  
- Si algun curs no té un mínim de 20 participants podrà ser anul·lat des de la Direcció General de Ordenació i Innovació Educativa i Política Lingüística, a proposta de les Comissions de Selecció Territorial, i passarà a oferir-se en aquella província i nivell en què hi haja major número de sol·licituds de participants que complisquen els requisits de la convocatòria.
  
Cinquè. Requisits i condicions de participació
  
1. Els requisits que han de complir els participants són els següents:
  
- Ser funcionari de carrera en la situació de servei actiu i amb destinació definitiva en un centre docent públic de nivell no universitari dependent de la Conselleria de Cultura, Educació i Ciència.
  
- No disposar de la titulació especificada a l'Annex II del Reial Decret 2.192/1995, de 28 de desembre, pel qual es regula l'acreditació per a l'exercici de la direcció en els centres docents públics.
  
- Haver prestat com a mínim tres anys de serveis com a funcionari de carrera en el cos docent des del qual s'opta i haver impartit docència durant un període d'igual durada, en un centre que impartisca ensenyaments del mateix nivell educatiu i règim especial. Quedarà exempt d'aquest requisit el professorat que la seua destinació definitiva siga un centre que no tingué candidats a la direcció en les últimes eleccions a direcció escolar durant el curs acadèmic 1996/97, s'acreditarà a través de la certificació de la secretaria del centre.
  
- Estar exercint docència directa amb alumnes durant el curs 1997/98. Excepcionalment, en aquesta convocatòria, i segons l'apreciació del cap del servei corresponent, el professorat que durant aquest curs escolar no està exercint docència directa, però compleix els requisits de participació, podran presentar la sol·licitud amb el vistiplau del cap del servei corresponent.
  
- No haver participat en el programa de formació per a directius convocats per Resolució de 20 de maig de 1996, de la Direcció General per a la Modernització de les Administracions Públiques de la Conselleria de Presidència, per la qual es convoquen els cursos del Pla de Formació Contínua dels empleats públics al servei de l'administració per a l'any 1996. (DOGV de 24-05-1996).
  
- No haver participat en el programa de formació per a directius convocats per Resolució de 16 de gener de 1997, de la Direcció General d'Ordenació i Innovació Educativa i Política Lingüística, per la qual es convoquen cursos de formació per a l'exercici de la funció directiva (DOGV de 24-01-97).
  
- No haver aconseguit l'acreditació en la relació publicada per les Direccions Territorials de Cultura i Educació durant el curs 1996/97.
  
2. Condicions:
  
- Cada participant concorrerà necessàriament al curs o als cursos que s'impartisquen en l'àmbit territorial on estiga situat el seu centre de destinació durant el curs 1997/98, exceptuant aquelles sol·licituds que, per indicació expressa del participant, opten a una plaça en un curs oferit en diferent àmbit territorial d'on estiga situat el seu centre. Estos casos requereixen l'aprovació de la Direcció General d'Ordenació i Innovació Educativa i Política Lingüística, que s'atorgarà en funció de les sol·licituds i disponibilitats.
  
Sisè. Documentació
  
- Instància de sol·licitud segons el model de l'annex II, dirigida a la Direcció Territorial de Cultura i Educació que corresponga segons la destinació des de la qual participa el sol·licitant.
  
- Full de serveis certificat per la Direcció Territorial de Cultura i Educació corresponent. En el cas del professorat pertanyent al cos de secundària podrà estar certificada pel centre on estiga adscrit el sol·licitant. El full de serveis estarà tancat amb la data de la convocatòria.
  
- Certificació de la secretaria del centre on conste que, durant el curs 1996/97, no va haver candidats a la direcció del centre, sols cas d'estar exempts del tercer paràgraf del punt 1 de l'apartat cinquè.
  
- Relació numerada, de la documentació presentada per a l'acreditació dels mèrits acadèmics, professionals o d'altres tipus, seguint l'ordre que apareix en l'annex III d'aquesta resolució.
  
No seran valorats els mèrits al·legats i no justificats o que es justifiquen fora del termini a què fa referència l'apartat setè d'aquesta resolució.
  
Setè. Termini i formalització de les sol·licituds
  
1. Les sol·licituds juntament amb la documentació corresponent, es presentaran en el Registre General de la Conselleria de Cultura, Educació i Ciència, en els de les Direccions Territorials de Cultura i Educació, en les oficines de Correus, sempre que es presenten en sobre obert, per a ser datades i segellades pel funcionari de correus abans de certificar-les, o en qualsevol altre lloc dels que indica l'article 38 de la Llei de Règim Jurídic de les Administracions Públiques i del Procediment Administratiu Comú.
  
2. La presentació de sol·licituds s'efectuarà en el termini de vint dies hàbils a partir de l'endemà de la publicació d'aquesta resolució en el Diari Oficial de la Generalitat Valenciana.
  
Els terminis que finalitzen en dies inhàbils en l'àmbit de l'administració de la Generalitat Valenciana, així com els dissabtes o qualsevol altre dia que reglamentariàment es declare com a tal, s'entendran prorrogats fins el primer dia hàbil següent.
  
3. Segons l'article 71 de la Llei de Règim Jurídic de les Administracions Públiques i del Procediment Administratiu Comú, si la sol·licitud no té els requisits que aquella indica en l'article 70 i els que exigeix aquesta convocatòria, es requerirà l'interessat perquè, en un termini de deu dies, esmene la falta o acompanye els documents preceptius. Si no ho fa així, es considerarà per desistida la seua petició.
  
Vuitè. Comissió de selecció
  
La selecció de sol·licituds, la realitzarà una comissió en cadascuna de les direccions territorials, als efectes de valorar els mèrits presentats pels participants.
  
Aquestes comissions, d'àmbit territorial, estaran presidides pels subdirectors territorials d'Educació o la persona en qui deleguen i formada pels membres, designats pel director territorial:
  
- Un inspector/a d'educació.
  
- Un director/a de CEFIRE.
  
- Dos directors/es, en activitat, de centres docents públics d' Educació Infantil, de Primària, d'EPA i de Secundària i d'Ensenyaments de Règim Especial.
  
Actuarà com a secretari/a, amb veu però sense vot, un funcionari/ària de la Direcció Territorial.
  
A les reunions de la comissió de selecció podrà assistir, amb veu però sense vot, un/una representant de cadascun dels sindicats que formen part de la Mesa Sindical Sectorial d'Educació.
  
Les comissions ajustaran la seua actuació al que disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú.
  
Novè. Selecció de les sol·licituds. Criteris de selecció
  
Les comissions seleccionadores realitzaran segons el barem que figura en l'annex III de la Resolució, una valoració de les sol·licituds per cadascun dels cursos oferits, tenint en compte els criteris de selecció següents:
  
1. Mèrits docents o de suport tècnic (màxim 6 punts).
  
2. Participació en activitats de formació permanent organitzades per les administracions educatives, les universitats o entitats col·laboradores (màxim 3 punts).
  
3. Mèrits acadèmics (màxim 4 punts).
  
4. Serveis prestats des de l'administració educativa referents a l'organització i innovació educativa (màxim 2 punts).
  
En cas d'empat entre els preseleccionats, es dirimirà atenint-se successivament als criteris següents:
  
a) Més puntuació en l'apartat 1 del barem
  
b) Més puntuació en l'apartat 2.1. del barem
  
c) Més puntuació en l'apartat 3 del barem
  
d) Entrevista amb la comissió
  
Deu. Resolució de la convocatòria
  
Després de l'estudi i la valoració de les sol·licituds s'efectuarà una proposta de resolució tenint en compte la puntuació obtinguda en aplicació del barem a què fa referència l'apartat novè i del nombre de places oferit.
  
Admeses les instàncies i baremada la documentació, tenint en compte la puntuació obtinguda i el nombre de places, les comissions de selecció, elevaran una proposta d'admesos i exclosos, en cada un dels cursos, per a la seua aprovació provisional per la Direcció General d'Ordenació i Innovació Educativa i Política Lingüística. Les mencionades llistes es publicaran en els taulers d'anuncis de la Conselleria de Cultura, Educació i Ciència, de les direccions territorials de Cultura i Educació i dels Centres de Formació, Innovació i Recursos Educatius de la Comunitat Valenciana (CEFIRE).
  
Es donarà un termini de 10 dies naturals per a presentar al·legacions que es dirigiran a la Comissió de Selecció que tindrà la seu en la Direcció Territorial de Cultura i Educació corresponent. Transcorregut aquest termini, després d'estudiar, i si escau, atendre les al·legacions, les comissions de selecció elevaran proposta definitiva a la Direcció General d'Ordenació i Innovació Educativa i Política Lingüística, indicant els participants seleccionats. La Direcció General d'Ordenació i Innovació Educativa i Política Lingüística procedirà a través d'una resolució a la publicació definitiva.
  
Onze. Avaluació i certificació
  
Per a l'avaluació dels treballs pràctics sobre un projecte de direcció presentat pels participants es reunirà una comissió d'avaluació, designada pel director general d'Ordenació i Innovació Educativa i Política Lingüística, i de la qual formaran part un nombre de membres imparell i no inferior a tres. Esta comissió tindrà com a funcions:
  
1. Aprovar els treballs pràctics presentats i elaborar-ne l'informe corresponent.
  
2. Proposar la certificació amb qualificació d'apte per a poder exercir la funció directiva de cada un dels participants si el participant assisteix, almenys, al 85% de les hores totals, i la valoració final global del curs és d'apte.
  
Dotze
  
Contra aquesta resolució, que no esgota la via administrativa, es podrà interposar recurs ordinari davant el conseller de Cultura, Educació i Ciència, en el termini d'un mes a partir de la data de la seua publicació en el Diari Oficial de la Generalitat Valenciana, segons l'article 114 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.